**Sonet satiric**

*Mihai Eminescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Pişcată-ţi este mâna ta de streche,

De mişti în veci condeiul pe hârtie –

Durează-un şir sau fabrică o mie:

Cuvinte-nouă or fi, dar blaga veche.

Ce are-n gând un om, aceea scrie,

Nimica nou tu n-ai de spus, Ureche,

Cu Pantazi fiind pe veci pereche,

Tu izvodeşti, cel mult, ce dânsul ştie.

Ţi-asemăn fruntea unei vii paragini

Şi vânt şi pleavă sunt a tale scrieri,

De zei lipsite, vai! a tale pagini.

Zadarnic paiul sec al minţii-l trieri,

Drapându-i golul ei cu reci imagini:

Nimic nu iese dintr-un dram de crieri.